《次韵赠无咎学士》
宋代·余干

毗陵城如金斗方，往事历历那能忘。相逢童子佩兰芳，秀发人指谁家郎。

未几重见突而长，即今不觉秋蓬苍。戏笑岂复为儿狂，追昔宓子初登堂。

辞锋峭拔森刀枪，器识沉远包氐羌。阳秋宁肯露否臧，有子游学先聚粮。

相将百里陟岵冈，邂逅一挹坐僧床。大辩倾注如无旁，天马方谓先骞骧。

观鱼谁复驻濠隍，瓜期受代垂趋装。当路奏牍交称扬，行将超擢奄云亡。

坐令志气不得偿，传家岂诧钱一囊。诸儿经行名州乡，挟书继踵诸父行。

旋见天衢飞骕骦，论治直要超周商。术卑效浅笑杜房，况是亨运遭兴王。

致君绍祖邦家光，何止追考归焚黄。邃庭朝露明芸香，异书满阁秋气凉。

咏歌间成随豆觞，读之如欲凌云翔。暂近大手离未央，□□□□□□望。

挈箧来寄深闺霜，宾兴贤能视文章。尊尚周孔麾韩庄，搜奇殆有通夕忙。

英游疑动聚星祥，我归复翳环堵墙。世味已能如饮浆，羲皇上人琴一张。

作者简介：余干，字樗年（《同文馆唱和诗》卷一○晁补之《次韵樗年见贻》），毗陵（今江苏常州）人。神宗元丰五年（一○八二）进士（《咸淳毗陵志》卷一一）。哲宗元祐初与邓忠臣等同为考试官。今录诗十三首。